b'\n_START_ARTICLE_\nGura Humorului\n_START_SECTION_\nGeografija\n_START_PARAGRAPH_\nMesto je v severovzhodnem delu Romunije, na jugu Bukovine na vzhodni meji pogorja Obicinele Bucovinei v kotlini Humorului ob soto\xc4\x8dju rek Moldova in Humor. Povpre\xc4\x8dna nadmorska vi\xc5\xa1ina mesta je 470 metrov. Skozi naselje te\xc4\x8deta evropska cesta E58 in \xc5\xbeelezni\xc5\xa1ka proga Suceava\xe2\x80\x93Vatra Dornei. Suceava, prestolnica okro\xc5\xbeja, je oddaljena 34 km. Podnebje je borealno (K\xc3\xb6ppnova podnebna klasifikacija - Dfb) in vla\xc5\xbeno celinsko z blagimi do hladnimi poletji s povpre\xc4\x8dno temperaturo nad 10 \xc2\xb0C v najtoplej\xc5\xa1ih mesecih ter v najhladnej\xc5\xa1ih mesecih v povpre\xc4\x8dju pod \xe2\x80\x933 \xc2\xb0C (ali 0 \xc2\xb0C).\n_START_SECTION_\nDemografija\n_START_PARAGRAPH_\nPo popisu avstrijske Bukovine iz leta 1775 je imela zgodovinska pokrajina na 10.422 kvadratnih kilometrih okoli 60.000 prebivalcev. Da bi spodbudili razvoj te redko naseljene pokrajine, je oblast subvencionirala priseljevanje kolonistov. Ob koncu prvega vala naselitve so kolonisti prihajali za lastne stro\xc5\xa1ke. Zaradi tega je bilo po popisu leta 1910 o\xc4\x8ditno, da se je \xc5\xa1tevilo prebivalcev pove\xc4\x8dalo na ve\xc4\x8d kot 800.000. Priseljevali so se ljudje \xc5\xa1tevilnih razli\xc4\x8dnih etni\xc4\x8dnih skupin, med njimi Nemci, Rusini, Mad\xc5\xbeari, Ukrajinci, Poljaki, Romuni in Judje._NEWLINE_Mesto je imelo najve\xc4\x8d prebivalcev leta 1992, ko je v mestu \xc5\xbeivelo skoraj 17.000 ljudi._NEWLINE_Po popisu leta 2011 je bilo 13.667 prebivalcev, kar je manj kot pri prej\xc5\xa1njem popisu leta 2002, ko je bilo 15.656 prebivalcev. [1] Ve\xc4\x8dina prebivalcev je Romunov (90,17\xc2\xa0%), manj\xc5\xa1ina Romov (1,6\xc2\xa0%) in Nemcev (0,53\xc2\xa0%), 0,27\xc2\xa0% Poljakov, 0,12\xc2\xa0% Ukrajincev, 0,10\xc2\xa0% Mad\xc5\xbearov in 0,07\xc2\xa0% Rusov in Lipovcev. Za 6,72\xc2\xa0% prebivalstva je narodnost neznana [2]. Ve\xc4\x8dina je pravoslavcev (86,81\xc2\xa0%), nekaj prebivalcev je rimskokatoli\xc5\xa1ke vere (2,5 3\xc2\xa0%) in binko\xc5\xa1tne cerkve (2,02\xc2\xa0%). 7,42\xc2\xa0% prebivalstva je neopredeljena._NEWLINE_Gura Humorului je sedmo naseljeno mestno obmo\xc4\x8dje v okro\xc5\xbeju Suceava in drugo najbolj naseljeno obmo\xc4\x8dje s statusom mesta (za mestom Vicovu de Susu).\n_START_SECTION_\nZgodovina\n_START_PARAGRAPH_\nMed letoma 1774 in 1918 je Gura Humorului pripadala Habsbur\xc5\xa1ki monarhiji. Med prvo svetovno vojno je Bukovina postala boji\xc5\xa1\xc4\x8de za Avstrijo, ki se je borila z rusko in romunsko vojsko. \xc4\x8ceprav so Ruse kon\xc4\x8dno izgnali leta 1917, je pora\xc5\xbeena Avstrija po sen\xc5\xbeermenski pogodbi (1919) provinco Bukovino prepustila Romuniji.\n_START_SECTION_\nZgodovina Judov v mestu Gura Humorului\n_START_PARAGRAPH_\nDo leta 1835 v mestu ni bilo Judov, nastanitev so jim omogo\xc4\x8dili drugje ali so se pridru\xc5\xbeili drugim, \xc5\xbee zastopanim etni\xc4\x8dnim skupinam (kot so Nemci iz \xc4\x8ce\xc5\xa1ke, predvsem iz B\xc3\xb6hmerwalda: trideset dru\xc5\xbein se je naselilo na goratih in gosto gozdnatih zemlji\xc5\xa1\xc4\x8dih v bli\xc5\xbeini mesta, ustanovili so \xc4\x8detrt Bori). Judovska skupnost je postala uspe\xc5\xa1na leta 1869, ko je \xc5\xa1tela pribli\xc5\xbeno tretjino mestnega prebivalstva (880 ljudi); istega leta je bila ustanovljena beit midra\xc5\xa1 \xe2\x80\x93 judovska \xc5\xa1ola._NEWLINE_Preobrat v zgodovini mesta je bil katastrofalni po\xc5\xbear 11. maja 1899, ki je uni\xc4\x8dil ve\xc4\x8dino mesta, ve\xc4\x8d kot 400 hi\xc5\xa1, tudi mnoga judovska podjetja in domove. Mesto je bilo obnovljeno z donacijami judovskih skupnosti iz ZDA._NEWLINE_Judovska skupnost v mestu je \xc5\xa1e naprej rasla, leta 1927 jih je bilo 1951. V mestu so govorili jidi\xc5\xa1, nem\xc5\xa1ko in romunsko. V glavnem so bili ortodoksni Judje, mladina je poleg tore \xc5\xa1tudirala tudi geografijo, zgodovino in matematiko. Skupnost je ustanovila veliko judovskih socialnih in politi\xc4\x8dnih organizacij, ki so prispevale k razvoju vseh podro\xc4\x8dij javnega \xc5\xbeivljenja._NEWLINE_Preganjanje se je za\xc4\x8delo \xc5\xa1iriti z gro\xc5\xbenjami romunskih fa\xc5\xa1isti\xc4\x8dnih gibanj, kot je bila \xc5\xbeelezna garda in med drugo svetovno vojno Judov tu ni bilo ve\xc4\x8d. Med diktaturo Iona Antonesca so Jude zbrali in preselili v Pridnestrje, kjer je ve\xc4\x8dina umrla, mno\xc5\xbei\xc4\x8dno so bili umorjeni s streljanjem in kaznovanjem (holokavst v Romuniji). Skoraj vsa judovska skupnost je bila deportirana: 10.941 ljudi je bilo iz mesta prepeljanih 10. oktobra 1941._NEWLINE_Velika ve\xc4\x8dina pre\xc5\xbeivelih se je med letoma 1947 in 1951 preselila v Izrael. Po statisti\xc4\x8dnih podatkih jih je ostalo manj kot 500.'